**დოკუმენტური ფილმი სამხრეთ ოსეთი (თომა ჩაგელიშივილი) იხ:**

* [**https://www.youtube.com/watch?v=3SqlTdzu3n4&t=1046s**](https://www.youtube.com/watch?v=3SqlTdzu3n4&t=1046s)

**წასაკითხი მასალა იხ.:**

* [**http://www.parliament.ge/uploads/other/18/18511.pdf**](http://www.parliament.ge/uploads/other/18/18511.pdf)
* [**http://www.parliament.ge/files/617\_8236\_358700\_samxret\_oseti.pdf**](http://www.parliament.ge/files/617_8236_358700_samxret_oseti.pdf)

**ქართულ-ოსური კონფლიქტის ანალიზი: “კანონთა ომი”**
ინფორმაციის წყარო: <https://www.militarium.org/qartul-osuri-konfliktis-analizi/>

ქართულ-ოსური ურთიერთობების დაძაბვა 80-იანი წლების მეორე ნახევრიდან იწყება. თითქოს „გაიღვიძა“ ორივე ხალხის წინარესაბჭოურმა ისტორიამ და მათ კოლექტიურ მეხსიერებაში რუსეთის იმპერიის ნგრევისდროინდელი დაპირისპირება ამოტივტივდა. შედეგად კონფლიქტი ჩამოყალიბდა. მასში იყო და არის პოლიტიკური, ისევე როგორც ეკონომიკური თუ კრიმინალური შემადგენელი. კონფლიქტის მიზეზებსა თუ ფაქტორებში ცხადად მოსჩანს ქართული და რუსულ-საბჭოური პოლიტიკური პროექტების დაპირისპირებაც. მაგრამ წამყვანი მოტივი და ფორმა, რომელიც კონფლიქტს თავისებურ ელფერს ანიჭებს – ქართულ-ოსური ეთნო-ნაციონალური დაპირისპირებაა. იგი თვალსაჩინოა: ა) ცხინვალის და თბილისის „კანონთა ომში“; ბ) ოსური და ქართული რიტორიკის, დისკურსის დაპირისპირებაში, რაც, ძირითადად საზოგადოებრივ-პოლიტიკურ ლიდერთა თუ ე.წ. შეხედულებათა ავტორთა პაექრობაში გამოიხატება; გ) ქართული და ოსური შეიარაღებული ფორმირებების დაპირისპირებაში.      კონფლიქტი „სამხრეთ ოსეთის“ ავტონომიურ ოლქში, შეიარაღებულ კონფლიქტში გადაზრდამდე, ესკალაციის სხვადასხვა ფაზებს გადიოდა. კონფლიქტის ესკალაციის საწყისი ფაზები შეესატყვისებოდა საქართველოს საბჭოთა სოციალისტურ რესპუბლიკასა და მთლიანად სსრკ-ში მიმდინარე შიდა პოლიტიკურ პროცესებს. ამ პროცესში, ერთი მხრივ, მნიშვნელოვანი როლი ითამაშა საქართველოში „არაფორმალთა“ მოძრაობის გაძლიერებამ, მეორე მხრივ, სსრკ-ს კოლაფსის დასაწყისმა.      დაპირისპირების პროცესის ერთ-ერთ პირველ გამოვლინებად იქცა ქართულ საზოგადოებაში მიმდინარე დებატები საქართველოს კონსტიტუციაში შესაძლო ცვლილებების შეტანისა და ენის საკანონმდებლო სტატუსის შესახებ; აღნიშნულმა დისკუსიამ პარალელური ტენდენციები გამოიწვია იმდროინდელი საქართველოს სსრ ავტონომიურ წარმონაქმნებშიც – აფხაზეთის ავტონომიურ რესპუბლიკასა და სამხრეთ ოსეთის ავტონომიურ ოლქში. როგორ მწიფდებოდა კონფლიქტი სამხრეთ ოსეთის ავტონომიურ ოლქში      1989 წლის 27 იანვარს გაზეთ „ლიტერატურულ საქართველოში“ გამოქვეყნდა იურისტის, პროფესორ თამაზ შავგულიძის, სტატია, რომელიც ეხებოდა ენის საკანონმდებლო სტატუსს. ციტატა: „ოსეთის ავტონომიური ოლქის ტერიტორიაზე საქმის წარმოება, მოქმედი კანონმდებლობის თანახმად, უნდა მიმდინარეობდეს სახელმწიფო ენაზე – ქართულ ენაზე. ამავე დროს, ოლქში ფართოდ უნდა იყოს გამოყენებული რუსული და ოსური ენები“.      ორი კვირის შემდეგ „ლიტერატურულ საქართველოში“ დაიბეჭდა მკითხველის – ინჟინერ ნოდარ ნებიერიძის – წერილი რედაქციისადმი სათაურით: „დავიცვათ სახელმწიფო ენის სტატუსი“. ციტატა: „1988 წლის ნოემბერში ქალაქ ცხინვალში რესპუბლიკური გაერთიანების „საქაგრომშენის“ მეთხუთმეტე ტრესტის გორის მოძრავ-მექანიზებულ კოლონას, რომელიც სხვადასხვა სამონტაჟო სამუშაოებს ატარებდა სამხრეთ ოსეთის ავტონომიური ოლქის ტერიტორიაზე, ქალაქ ცხინვალის №3503 შემნახველმა ბანკმა უარი უთხრა ხელფასების გაცემაზე“. უარის მიზეზი იყო ის, რომ დოკუმენტები შედგენილი იყო ქართულ ენაზე, რომელიც ბანკის თანამშრომლებისთვის გაუგებარი იყო. ამ ახსნა-განმარტებას ხელს აწერდნენ ბანკის თანამშრომლები: ჯიოევი და გიგოლაევი.      „ლიტერატურული საქართველოს“ 1989 წლის 5 მაისის ნომერში დაბეჭდილია გამოხმაურება აფხაზეთში მომხდარ მარტის მოვლენებზე, როცა სოხუმში „ილია ჭავჭავაძის საზოგადოების“ ინიციატივით გაიმართა არასანქცირებული მიტინგი, რამაც გამოიწვია აფხაზთა და ქართველთა შორის არსებული დაპირისპირების კიდევ უფრო გაღრმავება. გუდაუთის გაზეთ „ბზიფში“ (1989 წლის 4 აპრილი) წერილი გამოაქვეყნა გაზეთის მკითხველმა ვოზბამ. მისი წერილის გვერდით დაიბეჭდა სამხრეთ ოსური ნაციონალ-სეპარატისტული მოძრაობის, „ადამონ ნიხასის“, ერთ-ერთი ლიდერის, ალან ჩოჩიევის, წერილი: „ძვირფასო აფხაზო მეგობრებო“. ვოზბა თავის წერილში აღნიშნავდა, როგორ თანაუგრძნობდა ავტონომიური რესპუბლიკის ხელისუფლება არაფორმალ ქართველთა მიტინგს. ვოზბა მოუწოდებდა ხალხს, დაეცვა თავისი მიწა და ენა ქართველი ექსტრემისტებისგან. ამგვარ სეპარატისტულ კამპანიას სათავეში ჩაუდგა გუდაუთის მცირეტირაჟიანი რაიონული გაზეთი „ბზიფი“, რომელშიც დაიბეჭდა მკითხველების – ტატიანა ბოკუჩავასა და ვანო დგებუაძის წერილები აფხაზეთის ტერიტორიაზე ქართული ენის საჭიროების არარსებობის შესახებ. ქართული მასმედიის მხრიდან ამ პუბლიკაციებს მოჰყვა მეტად მწვავე რეაქცია.      1989 წლის 9 აპრილის შემდეგ ეროვნულ-გამანთავისუფლებელი მოძრაობის ერთ-ერთი ლიდერი ზვიად გამსახურდია ხდება ქართული საზოგადოებრივი აზრის ძირითადი ჩამომყალიბებელი და გაზეთ „ლიტერატურულ საქართველოს“ სარედაქციო პოლიტიკის რეალური წარმმართველი. მან ამ გაზეთს გადმოაბეჭდინა თითქმის ყველა პუბლიკაცია გაზეთ „ბზიფიდან“, მათ შორის, ზემოხსენებული ჩოჩიევის წერილი (რომელიც ქართველი საზოგადოებისთვის მანამდე უცნობი იყო) და ვოზბას წერილიც.      ამის შემდეგ „ლიტერატურულ საქართველოში“ დაიბეჭდა ღია წერილი-მიმართვა საქართველოს კომპარტიის ცენტრალური კომიტეტის, საქართველოს უმაღლესი საბჭოს პრეზიდიუმისა და გაზეთ „ლიტერატურული საქართველოს“ რედაქციისადმი. მიმართვა, რომელშიც დაგმობილია ალან ჩოჩიევის პოზიცია, ერთხმად არის მიღებული სამხრეთ ოსეთის ავტონომიური ოლქის მშრომელთა დეპუტატების საოლქო საბჭოს სესიაზე 1989 წლის 6 მაისს. მიმართვის ავტორები გმობდნენ ალან ჩოჩიევის პოზიციას და აცხადებდნენ, რომ ეს იყო არა ოსი ხალხის ნების გამომხატველი, არამედ ექსტრემისტული დაჯგუფება „ადამონ ნიხასისა“ და მისი ლიდერის პოზიცია. ამავე ნომერში დაიბეჭდა ოსი ინტელიგენციის წარმომადგენლების წერილები, რომლებშიც მკაცრად იყო გაკრიტიკებული ჩოჩიევის პოზიცია.      1989 წლის 2 ივნისს გაზეთ „ლიტერატურულ საქართველოში“ გამოქვეყნდა მკითხველის – დიანა მაჩაბლის – წერილი: „გაღმით შეედავე და გამოღმით შეგრჩება“. ციტატა: „ა. ჩოჩიევს უნდა ვკითხოთ, თუ შეწუხებულა ოდესმე ქართველი „ძმების“ ჩაგვრის გამო. მაღაზიაში შესულმა ქართულად რომ იკითხო, პასუხს არავინ გაგცემს. საპასუხისმგებლო თანამდებობაზე ქართველი არ ინიშნება. ცხინვალისა და ახლომახლო სოფლების ქართველი მოსახლეობა გორში ან გორის რაიონის სოფლებში მიდის სამუშაოდ და ასე თანდათან იცლება ქართული სოფლები ქართველებისგან“.      1989 წლის 16 ივნისს „ლიტერატურულ საქართველოში“ დაიბეჭდა საქართველოს მწერალთა კავშირის 15 ივნისის საერთო კრების მიმართვა საქართველოს სსრ უმაღლესი საბჭოსადმი, რომლითაც მოითხოვდნენ: „ცნობილ იქნას რუსეთის ფედერაციასა და საქართველოს დემოკრატიულ რესპუბლიკას შორის 1920 წლის 7 მაისის ხელშეკრულება დარღვეულად რუსეთის ფედერაციის მხრიდან და, აქედან გამომდინარე – საქართველოს დემოკრატიული რესპუბლიკა 1921 წლის 25 თებერვალს – ანექსირებულად“. მიმართვაში აგრეთვე წამოყენებული იყო შემდეგი მოთხოვნა: „საქართველოს სსრ ფაქტიური სუვერენიტეტი განხორციელდეს მთელ მის ტერიტორიაზე… სსრკ კანონები საქართველოს ტერიტორიაზე გავრცელდეს მხოლოდ იმ შემთხვევაში, თუ ისინი დამტკიცებული იქნებიან საქართველოს სსრ უმაღლესი საბჭოს სესიის მიერ……თუ საქართველოს ამჟამინდელ უმაღლეს საბჭოს არ ძალუძს აღნიშნული საკითხების დადებითად გადაჭრა, მოვითხოვთ რეფერენდუმის გზით სსრკ კონსტიტუციის 72-ე მუხლით მინიჭებული უფლების განხორციელებას (სსრკ შემადგენლობიდან თავისუფალ გასვლას).“      1989 წლის 20 ივნისი – საქართველოს სსრ უმაღლესი საბჭოს პრეზიდიუმის დადგენილებით შეიქმნა საქართველოს დამოკრატიულ რესპუბლიკასა და რუსეთის სოციალისტურ ფედერაციულ საბჭოთა რესპუბლიკას შორის 1920 წლის 7 მაისს დადებული ხელშეკრულების დარღვევის პოლიტიკური და სამართლებრივი შეფასების საკითხთა კომისია.      1989 წლის 15 აგვისტოს გამოიცა საქართველოს კომპარტიის ცენტრალური კომიტეტის, საქართველოს სსრ უმაღლესი საბჭოს პრეზიდიუმის, საქართველოს სსრ მინისტრთა საბჭოს დადგენილება ქართული ენის სახელმწიფო პროგრამის შესახებ3. პროგრამაში საუბარი იყო მხოლოდ ქართული ენის შესახებ. განსაზღვრული იყო ქართული ენის კონსტიტუციური სტატუსი, როგორც სახელმწიფო ენის გამოყენების უზრუნველყოფა საქართვე-ლოს საბჭოთა სოციალისტური რესპუბლიკის ყველა სახის პარტიულ, საბჭოთა, ადმინისტრაციულ, სამეცნიერო-სასწავლო, კულტურულ, სამეურნეო დაწესებულებებსა და საწარმოებში, საზოგადოებრივ ორგანიზაციებში; კონკრეტულ წინადადებათა შემუშავება რესპუბლიკის არაქართულ სკოლებში ქართული ენის სავალდებულო სწავლების შემოღების შესახებ; საყოფაცხოვრებო და საინფორმაციო მომსახურების სფეროში ქართული ენის საყოველთაოდ გამოყენების უზრუნველყოფა.      სწორედ 15 აგვისტოს დოკუმენტს მოჰყვა დაძაბულობა. იგი გამოიყენა საბაბად „ადამონ ნიხასმა“ თავისი შემდგომი ქმედებებისთვის. გაიმართა პირველ მიტინგი, რომლის საბაბი გახდა ქართული ენის სახელმწიფო პროგრამის დამტკიცება. საპროტესტო აქციის სათავეში იდგნენ „ადამონ ნიხასის“ წევრები.      1989 წლის 4 სექტემბერს საქართველოს კომპარტიის სამხრეთ ოსეთის საოლქო კომიტეტისა და სახალხო დეპუტატთა საოლქო საბჭოს აღმასკომის მიერ მიღებულ იქნა დადგენილება ოსური ენის განვითარების სახელმწიფო პროგრამის თაობაზე. დადგენილებამ დაამტკიცა შემუშავებული და ფართო საზოგადოებრიობის მიერ მოწონებული ოსური ენის სახელმწიფო პროგრამა. დადგენილება მიმართავს საქართველოს კომპარტიის ცენტრალური კომიტეტს, საქართველოს სსრ უმაღლესი საბჭოს პრეზიდიუმსა და მინისტრთა საბჭოს ქართული ენის სახელმწიფო პროგრამის პირველ პუნქტში შეტანილ იქნას სათანადო ცვლილებები სამხრეთ ოსეთის ავტონომიური ოლქის თაობაზე საქართველოს სსრ კანონისა და ოსური ენის განვითარების პროგრამის შესაბამისად. ოსური ენის განვითარების სახელმწიფო პროგრამის ძირითადი პოზოცია იყო ოსური ენის კონსტიტუციური სტატუსი: სამხრეთ ოსეთის ავტონომიურ ოლქში სახელმწიფო ენებად ცხადდებოდა ოსური, ქართული და რუსული (როგორც ეროვნებათშორისი ურთიერთობის ენა საბჭოთა კავშირში); ოლქის ფარგლებს გარეთ მცხოვრებ ოსურენოვან მოსახლეობას დახმარება უნდა გაწეოდა სასკოლო სწავლების ორგანიზაციაში ოსურ ენაზე, ხოლო იქ, სადაც ამის საშუალება არ იყო, გათვალისწინებულ უნდა ყოფილიყო სკოლებში ოსური ენისა და ლიტერატურის, როგორც საგნის, შესწავლა. ამასთან დაკავშირებით საქართველოს სსრ სახალხო განათლების სამინისტროში უნდა დაეშვათ ოსური ენისა და ლიტერატურის ინსპექტორების შტატები; განხორციელებული უნდა ყოფილიყო ოსური ენის სწავლება ქართულ სკოლებში და ქართული ენისა – ოსურ სკოლებში მეხუთე კლასიდან; კონტროლი წესდებოდა სამხრეთ ოსეთში ტელეგადაცემების მომზადებისა და ორგანიზაციის პროცესებზე.      1989 წლის 26 სექტემბერი – სამხრეთ ოსეთის მეოცე მოწვევის სახალხო დეპუტატთა საოლქო საბჭოს მეთერთმეტე სესიის გადაწყვეტილება საქართველოს სსრ კონსტიტუციის ცვლილებათა და დამატებათა თაობაზე. საქართველოს სსრ უმაღლესი საბჭოს პრეზიდიუმის წინაშე დაისვა საკითხი იმის შესახებ, რომ საქართველოს სსრ მოქმედი კონსტიტუციის 75-ე მუხლს დამატებოდა პუნქტი: „სამხრეთ ოსეთის ავტონომიურ ოლქში სახელმწიფო ენაა ოსური ენა”.      1989 წლის სექტემბრის ბოლოს საქართველოს კომპარტიის ცენტრალური კომიტეტის პირველი მდივანი გივი გუმბარიძე და მინისტრთა საბჭოს თავმჯდომარე ჭითანავა ჩავიდნენ ცხინვალში და იქ შეხვდნენ სამხრეთ ოსეთის ავტონომიური ოლქის საზოგადოების წარმომადგენლებს, ადგილობრივ პარტიულ ნომენკლატურას. ეს იყო რეაქცია საქართველოს კომპარტიის სამხრეთ ოსეთის საოლქო კომიტეტისა და სახალხო დეპუტატთა საოლქო საბჭოს აღმასკომის მიერ 1989 წლის 4 სექტემბერს მიღებულ დადგენილებაზე ოსური ენის განვითარების სახელმწიფო პროგრამის თაობაზე6.      ასეთივე პროცესები ვითარდება აფხაზეთშიც. 1989 წლის 10 ოქტომბერს საქართველოს კომპარტიის აფხაზეთის საოლქო კომიტეტი, აფხაზეთის ასსრ უმაღლესი საბჭოს პრეზიდიუმი და აფხაზეთის ასსრ მინისტრთა საბჭო ღებულობენ დადგენილებას აფხაზური ენის განვითარების სახელმწიფო პროგრამის შესახებ.      მიტინგების ფართო ტალღა სამხრეთ ოსეთის ავტონომიურ ოლქში აგორებას იწყებს 1989 წლის ოქტომბრიდან, როცა ცხინვალში გაიმართა პირველი მიტინგები. ეს გახდა საბაბი იმისა, რომ ქალაქში შეიყვანეს ქართული მილიციის დამატებითი გაძლიერებული რაზმები. თუმცა, „ადამონ ნიხასის“ და, პირადად, მისი ლიდერის, ალან ჩოჩიევის, მოთხოვნები ამ პერიოდში საკმაოდ ზომიერი იყო. ის აცხადებდა: „გააზრებული გვაქვს, რომ მოცემულ მომენტში ოსეთის სტატუსის აღდგენის საკითხის დაყენება ნაადრევი და მოუმზადებელია“.      იმ პერიოდში ოლქის ხელმძღვანელი იყო ანატოლი ჩეხოევი. იგი საქართველოს რესპუბლიკის ხელმძღვანელობისგან ითხოვდა მკაცრ ზომებს „ადამონ ნიხასის“ ექსტრემიზმის დასაძლევად. „იმის მომიზეზება, ქართულ ენას გვახვევენ თავსო, საბაბია. ვიღაც-ვიღაცეებს ხელს არ აძლევთ ეკონომიკური, სოციალური და პოლიტიკური სტაბილურობის ის პროცესები, რომლებიც უკვე შეინიშნება სამხრეთ ოსეთის ავტონომიურ ოლქში. ისინი წყალს ამღვრევენ, ეროვნულ შუღლს თესავენ თავიანთი შავი საქმეების საკეთებლად; მაგრამ უკან არ დავიხევთ. ბოლომდე გავაგრძელებთ მათთან უკომპრომისო ბრძოლას“, – აცხადებდა ჩეხოევი.      მაგრამ, მიუხედავად პარტიული საოლქო კომიტეტის მცდელობებისა, „ადამონ ნიხასმა“ ორგანიზება გაუკეთა „ოსი მშრომელების მიმართვას“ სსრკ უმაღლესი საბჭოს, სსრკ მინისტრთა საბჭოს, შსკპ ცენტრალური კომიტეტისადმი, რომელშიც მათ – „ოსმა მშრომელებმა“ და „ადამონ ნიხასმა“ – უკვე ერთობლივი პოზიციით გაილაშქრეს საქართველოში იმ დროს მიმდინარე მოვლენების წინააღმდეგ8.      „კანონთა ომი“ სრული მასშტაბით დაიწყო სამხრეთ ოსეთის სახალხო დეპუტატთა საბჭოების მე-12 საგანგებო სესიით, 1989 წლის 10 ნოემბერს.      1989 წლის 10 ნოემბერი – სამხრეთ ოსეთის ავტონომიური ოლქის მეოცე მოწვევის სახალხო დეპუტატთა საბჭოს XII საგანგებო სესიამ მიიღო გადაწყვეტილება სამხრეთ ოსეთის სტატუსის ამაღლების შესახებ: გამოცხადდა სამხრეთ ოსეთის ავტონომიური ოლქის გარდაქმნა სამხრეთ ოსეთის ავტონომიურ საბჭოთა სოციალისტურ რესპუბლიკად. სესიამ მოუწოდა საქართველოს სსრ უმაღლეს საბჭოს და სსრკ უზენაეს საბჭოს, რათა განეხილათ სამხრეთ ოსეთის ავტონომიური ოლქისათვის ავტონომიური რესპუბლიკის სტატუსის მინიჭების საკითხი.      გარდა ამისა, სესიამ მიიღო გადაწყვეტილება „ოსური ენის განვითარების სახელმწიფო პროგრამის შესახებ“ სამხრეთ ოსეთის მეოცე მოწვევის სახალხო დეპუტატთა საოლქო საბჭოს 1989 წლის 26 სექტემბრის XI სესიის გადაწყვეტილების პირველი პუნქტის შეცვლის შესახებ. ამიერიდან სამხრეთ ოსეთის ავტონომიური ოლქის ტერიტორიაზე სახელმწიფო ენა არის ოსური ენა; ოლქში ქართული და რუსული ენების თავისუფალი და თანასწორუფლებიანი ფუნქციონირება ხორციელდება სსრ კავშირის ენობრივი პოლიტიკის თანახმად9.      ეს სესია მას შემდეგ გაიმართა, რაც საქართველოს ხელისუფლებამ არ გაითვალისწინა 26 სექტემბრის სესიის მოთხოვნა ოსური ენის შესახებ კონსტიტუციურ ცვლილებებთან დაკავშირებით. ამჯერად ოსები უკვე თავად აცხადებდნენ ოსურს სახელმწიფო ენად. თუმცა აქვე იმასაც აღნიშნავდნენ, რომ სამხრეთ ოსეთის ავტონომიური ოლქის ტერიტორიაზე გამოყენებული იქნებოდა ქართული ენაც. ამავე სესიაზე მიიღეს გადაწყვეტილება სამხრეთ ოსეთის ავტონომიური ოლქის გაუქმებისა და ავტონომიური რესპუბლიკის შექმნის შესახებ და თანხმობა ითხოვეს საქართველოს უზენაესი საბჭოსგან.      საქართველოს ცენტრალური ხელისუფლების პასუხმა არ დააყოვნა. 1989 წლის 16 ნოემბერი – საქართველოს სსრ უმაღლესი საბჭოს პრეზიდიუმის დადგენილება სამხრეთ ოსეთის ავტონომიური ოლქის 1989 წლის 10 ნოემბერის მეოცე მოწვევის სახალხო დეპუტატთა საბჭოს XII საგანგებო სესიის გადაწყვეტილებათა შესახებ. დადგენილება განსაკუთრებულ ყურადღებას ამახვილებდა იმაზე, რომ გადაწყვეტილება სესიის 10 ნოემბერს მოწვევის შესახებ სამხრეთ ოსეთის საოლქო საბჭოს აღმასკომმა მიიღო 9 ნოემბერს, ორგანიზაცია „ადამონ ნიხასის“ წარმომადგენელთა მუქარითა და ზეგავლენით. ოლქის პროკურორის პროტესტის საფუძველზე საოლქო საბჭოს აღმასკომმა გააუქმა აღნიშნული გადაწყვეტილება, როგორც კანონსაწინააღმდეგო და სესიის მოწვევის დღედ 25 ნოემბერი დაადგინა, მაგრამ, მიუხედავად აღნიშნულისა, „ადამონ ნიხასის“ აქტიური ზემოქმედებით სესია მაინც 10 ნოემბერს გაიმართა. იმის გამო, რომ უხეშად დაირღვა სესიის მოწვევისა და ჩატარების წესი და განხილულ იქნა საკითხები, რომელიც საოლქო საბჭოს უფლებამოსილებას აღემატება, საქართველოს სსრ უმაღლესი საბჭოს პრეზიდიუმმა დაადგინა გაეუქმებინა სამხრეთ ოსეთის ავტონომიური ოლქის მეოცე მოწვევის სახალხო დეპუტატთა საბჭოს მეთორმეტე სესიის გადაწყვეტილებები, როგორც კანონთან შეუსაბამო.      საქართველოს უმაღლესმა საბჭომ მხოლოდ პროცედურულ, ანუ ფორმალურ საკითხებზე იმსჯელა და საერთოდ არ შეხებია პრობლემის არსებით მხარეს; იმას თუ რა შიში და ინტერესები ამოძრავებდა სამხრეთ ოსეთის ავტონომიური ოლქის მოსახლეობას ასეთი გადაწყეტილების მიღებისას.      ამ დროს ეროვნული მოძრაობის ლიდერთა და საზოგადოებრიობის წარმომადგენელთა ძალისხმევით, საქართველოს ჯერ კიდევ კომუნისტური ხელისუფლება დგამდა სამართლებრივ ნაბიჯებს ქვეყნის სუვერენიტეტის აღდგენის მიმართულებით. 1989 წლის 18 ნოემბერი – საქართველოს სსრ უმაღლესმა საბჭომ მიიღო დადგენილება საქართველოს დამოკრატიულ რესპუბლიკასა და რუსეთის სოციალისტურ ფედერაციულ საბჭოთა რესპუბლიკას შორის 1920 წლის 7 მაისს დადებული ხელშეკრულების დარღვევის პოლიტიკური და სამართლებრივი შეფასების შესახებ. მოწონებულ იქნა საქართველოს სსრ უმაღლესი საბჭოს პრეზიდიუმის 1989 წლის 20 ივნისის დადგენილებით გამოტანილი საქართველოსა და საბჭოთა რუსეთს შორის 1920 წლის 7 მაისს დადებული ხელშეკრულების დარღვევის პოლიტიკური და სამართლებრივი შეფასების საკითხთა კომისიის შესაბამისი დასკვნა. დაისვა საკითხი სსრ კავშირის სახალხო დეპუტატთა მეორე ყრილობის წინაშე საქართველოსა და საბჭოთა რუსეთს შორის 1920 წლის 7 მაისს დადებული ხელშეკრულების დარღვევის სამართლებრივ-პოლიტიკური შეფასების შესახებ.      1990 წლის 9 მარტს მოწვეულ იქნა საქართველოს სსრ მეთერთმეტე მოწვევის უზენაესი საბჭოს რიგგარეშე XIII სესია. რომელმაც მიიღო დადგენილება სა-ქართველოს სახელმწიფო სუვერენიტეტის დაცვის გარანტიების შესახებ.      დადგენილება აღიარებს, რომ 1921 წლის თებერვალში საქართველოში საბჭოთა ჯარების შემოყვანა და მთელი ტერიტორიის დაკავება სამართლებრივი თვალსაზრისით წარმოადგენდა სამხედრო ჩარევას (ინტერვენციას) და ოკუპაციას არსებული პოლიტიკური წყობილების დამხობის მიზნით, ხოლო პოლიტიკური თვალსაზრისით – ფაქტობრივ ანექსიას; საქართველოს სსრ უზენაესი საბჭო აცხადებს უკანონოდ და ბათილად 1921 წლის 21 მაისის მუშურ-გლეხურ სამოკავშირეო ხელშეკრულებას საქართველოს საბჭოთა სოციალისტურ რესპუბლიკასა და რუსეთის საბჭოთა სოციალისტურ ფედერაციულ რესპუბლიკას შორის, 1922 წლის 12 მარტის სამოკავშირეო ხელშეკრულებას ამიერ-კავკასის საბჭოთა რესპუბლიკათა ფედერალური კავშირის შექმნის შესახებ.      პარალელურად, ქართული საზოგადოების ყურადღების ცენტრში რჩებოდა ცხინვალში მიმდინარე პროცესები. რეაქცია ამ პროცესებზე, ძირითადად, საკმაოდ შეურიგებელი იყო. 1989 წლის 23 ნოემბერს დაახლოებით 15 ათასამდე ქართველი, ეროვნული მოძრაობის ლიდერების წინამძღოლობით, მარშით დაიძრა ცხინვალისკენ. ოსური მხრიდან ეს აღქმული იქნა, როგორც ქართული საზოგადოების მიერ ძალის დემონსტრირების მცდელობა.      1990 წლიდან სამხრეთ ოსეთის ავტონომიური ოლქის უმაღლესი პარტიული ნომენკლატურაც უერთდება „ადამონ ნიხასის“ პოზიციებს და ხდება ამ ორგანიზაციის რადიკალური მოთხოვნების გამხმოვანებელი.      1990 წლის 29 იანვარს ზვიად გამსახურდიას თაოსნობით მწერალთა კავშირის გამგეობის პრეზიდიუმის სხდომაზე დაგმეს ის ოსი ეროვნების მწერლები (კერძოდ, ნაფი ჯუსოითი), რომლებმაც თითქოსდა ხელი შეუწყვეს ორ მოძმე ხალხს შორის დაძაბულობის გაღვივებას. ერთი კვირის შემდეგ მწერალთა კავშირში კვლავ ჩატარდა გამგეობის პრეზიდიუმის სხდომა. განიხილეს შემდეგი საკითხები: სამხრეთ ოსეთის ავტონომიური ოლქის გაუქმების საკითხი; როკის უღელტეხილის შემდგომი ფუნქციონირების საკითხი; იმსჯელეს არაფორმალურ გაერთიანება „ადამონ ნიხასის“ აკრძალვის შესახებ, მოსახლეობიდან ცეცხლსასროლი იარაღის ამოღებისა და ექსტრემისტთა დასჯის შესახებ. ასევე დაყენებულ იქნა ნაფი ჯუსოითის პერსონალური საკითხი.      მწერლებმა მიიღეს მიმართვა საქართველოს კომპარტიის ცენტრალური კომიტეტისა და უმაღლესი საბჭოს პრეზიდიუმის მიმართ. გამსახურდია გმობდა აგრეთვე „სამართლიან ოსთა კავშირს“, რომელსაც ხელმძღვანელობდა მეცნიერი ოთარ ჯიოევი და ამხელდა მას უმოქმდებობაში. „სამართლიან ოსთა კავშირი“ თბილისში იყო დაფუძნებული.      1990 წლის 11 მარტს „ლიტერატურულ საქართველოში“ გამოქვეყნდა მკითხველ ნიკოლოზ ოთინაშვილის ღია წერილი გამსახურდიას მიმართ. საუბარი იყო იმის შესახებ, თუ რა მძიმე მდგომარეობაში იმყოფებიან ქართველები სამხრეთ ოსეთის ავტონომიურ ოლქში, როგორ ხდება საქართველოს ისტორიის ფალსიფიცირება.      აღსანიშნავია, რომ ამ დროს ის, თუ როგორ გამოხატავდნენ ოსები თავიანთ პოზიციას, ქართულ მედიაში საერთოდ არ ასახულა. ცხინვალში გამომავალი ოსურენოვანი გაზეთები კი რეგულარულად აშუქებდნენ ოსური საზოგადოებრიობის მოსაზრებებს შექმნილ ვითარებაზე. აი ტიპიური ნიმუში ოსური პოზიციის გამოვლენისა: 1990 წლის მარტში ოსური გაზეთი, „არიაგ მუნდი“, წერს: „სტუმარი აღმოჩნდა ასი ათასობით ოსი, რომლებიც იმყოფებიან სოციალურ-პოლიტიკური პროცესების ფსკერზე და სავსებით მოკლებულნი არიან შესაძლებლობას, გაიკეთონ პოლიტიკური კარიერა რესპუბლიკაში და ძირითადად ასრულებენ მძიმე, დაბალანაზღაურებად სამუშაოს. დღეს სხვა ნაციონალურ უმცირესობებთან ერთად ისინი ოპოზიციაში უდგანან იდეას – „საქართველო – ქართველებისათვის!“ და განიცდიან დაუფარავ უფლებრივ დისკრიმინაციასა და ნაციონალურ ზეწოლას. საქართველოს არაქართველი მოსახლეობა უხმოდ ადევნებს თვალ-ყურს, როგორ იქმნება ქართული ტექნოლოგიის მიხედვით თავისუფლების ყავისფერი იმიჯი. მაგრამ პროგრესი, უფლება და დემოკრატია, ავიაკონტაქტები საზღვარგარეთის წარმომადგენლობებთან და სააგენტოებთან საშუალებას იძლევა, ალაპარაკდნენ ეს მდუმარენი… ჩვენ დროს გავუსწარით, რადგანაც ჩვენი ნებით ვაღიარეთ პლურალიზმი. იმისთვის, რომ ნაციამ გააკეთოს სწორი არჩევანი, საჭიროა ცოდნა, მოვლენებისა და პროცესების ობიექტური დახასიათება; საჭიროა გულახდილი დიალოგები… იდეოლოგიის ქართველ შევარდენთა შორის მასპინძლებისგან ჩიტის ადგილი მიიღეს ე.წ. სამართლიანმა ოსებმა, რომლებმაც მღელვარებისგან დაივიწყეს, რომ ამ ნაციას ეკუთვნიან და შეიქმნა „სამართლიან ოსთა კავშირი“ – ხელისუფლების მხარდასაჭერად. მათ დაიწყეს თავიანთი თბილი ბუდეებიდან გადმოხტომა და „არასამართლიანი“ ოსების წყევლით მკერდით იცავენ სამშობლო საქართველოს. ყოველი მათგანი საკუთარ მოვალეობად თვლის, გაიშვიროს თავისი ფუნჩულა თითი კავკასიონის სამხრეთ კალთებისაკენ და დაადასტუროს, რომ იქ მცხოვრები ოსები შერეკილები არიან… სამართლიანი იქნება, თუ თქვენში და თქვენნაირებში გააღვიძებთ დაკარგული სიამაყის გრძნობას იმისას, რომ ეკუთვნით უძლეველ ტომს. დაიმახსოვრეთ, ყველა რესპუბლიკას სჭირდება რესპუბლიკელი, რომელიც თქვენ ვერასდროს გახდებით, ვიდრე არ ჩაკლავთ თქვენში მონას. და თქვენ რომ არ დაიბნეთ და მოვლენებს ოპტიმისტურად შეხედოთ, მოგვაქვს ფრაგმენტი ერთ-ერთი წერილიდან: „ჩვენო ძვირფასო ალან ჩოჩითი! „ადამონ ნიხასის“ ძვირფასო წევრებო! ჩვენ, თბილისელი ოსების ჯგუფი, რომელიც არ ეთანხმება „სამართლიანი ოსების ასოციაციას“, გაცნობებთ: ძალიან ვაფასებთ თქვენს იდეებს, თქვენს გულისტკივილს ოსეთის გამო, იმის გამო, რომ არ აღიგავოს პირისაგან მიწისა ოსური ენა; იმიტომ, რომ თქვენ გამოაღვიძეთ ოსი ხალხი. ჩვენ ვართ ნამდვილი ოსი პატრიოტები, ვის ძარღვებშიც ჭეშმარიტი ოსურ-ალანური სისხლი ჩქეფს“ (მარტი, 1990 წ.). ამ წერილს ხელს აწერს თბილისელი ოსების ჯგუფი – 158 კაცი.      ამ წერილში, ძირითადად, უნდობლობაა გამოცხადებული თბილისის პოლიტიკური ტაქტიკის მიმართ. ხელისუფლებას ეგებოდა ამ პრეტენზიებზე დაფიქრება. მით უმეტეს, პრესასა და საზოგადოებას მოეთხოვებოდა ხელისუფლება დაეფიქრებინა ამაზე.      ასეთ ფონზე საკავშირო ცენტრი ქმნის რიგ რესპუბლიკებში მიმდინარე ეთნიკური დაპირისპირების შემდგომი გაღვივების იურიდიულ ბაზას. მიღებულია ახალი კანონი სსრ კავშირიდან მოკავშირე რესპუბლიკის გასვლის წესის შესახებ. ფაქტობრივად, ამ კანონმა ხელი შეუწყო ავტონომიურ წარმონაქმნებში შექმნილი სეპარატისტული განწყობის შემდგომ გაღვივებას. 1990 წლის 3 აპრილის სსრკ კანონი სსრ კავშირიდან მოკავშირე რესპუბლიკების გასვლასთან დაკავშირებულ საკითხთა გადაწყვეტის წესს ასე განსაზღვრავს: „მუხლი 3: მოკავშირე რესპუბლიკაში, რომლის შემადგენლობაში არიან ავტონომიური რესპუბლიკები, ავტონომიური ოლქები, ავტონომიური ოკრუგები, რეფერენდუმი ეწყობა ცალკე თითოეულ ავტონომიაში. ავტონომიური რესპუბლიკების და ავტონომიური ფორმირებების ხალხებს უნარჩუნდებათ სსრ კავშირში ან გამავალ მოკავშირე რესპუბლიკაში ყოფნის საკითხის დამოუკიდებელი გადაჭრის, აგრეთვე – თავის სახელმწიფოებრივ-სამართლებრივი სტატუსის საკითხის დაყენების უფლება.      საკავშირო რესპუბლიკები ვალში არ რჩებიან: 1990 წლის 20 ივლისი – საქართველოს სსრ უზენაესი საბჭოს დადგენილება საქართველოს სახელმწიფო სუვერენიტეტის დაცვის გარანტიების შესახებ. შეიქმნა კომისია საქართველოს სახელმწიფოებრივი დამოუკიდებლობის აღდგენის მიზნით. ცენტრისა და რესპუბლიკების სამართლებრივ-პოლიტიკური დაპირისპირების, ისევე როგორც რესპუბლიკების შიგნით მიმდინარე ეთნიკური გაუცხოვების ფონზე დადგენილებების ომი თბილისსა და ცხინვალს შორისაც გაგრძელდა. ამ დროისათვის უკვე დაღვრილი იყო სისხლი. გაჩნდნენ პირველი ლტოლვილები ორივე მხრიდან.      1990 წლის 20 სექტემბრის სამხრეთ ოსეთის ავტონომიური ოლქის სახალხო დეპუტატთა საოლქო საბჭოს მე-20 მოწვევის მე-14 სესიამ მიიღო დეკლარაცია „სამხრეთ ოსეთის სუვერენიტეტის შესახებ“ რომელშიც გამოცხადებულია ოსი ხალხის თავისუფალი თვითგამორკვევის ხელშეუხებელი უფლება. ნათქვამი იყო, რომ ოსი ხალხის “შემდგომი განვითარების ბუნებრივი და აუცილებელი პირობაა სრული დამოუკიდებლობა…“; რომ „სამხრეთ ოსეთი ცხადდება საერთაშორისო სამართლისა და საკავშირო ხელშეკრულების სუბიექტად…“. ამავე დეკლარაციაში განცხადებული იყო, რომ „ავტონომიური ოლქი უნდა გარდაქმნილიყო სამხრეთ ოსეთის საბჭოთა დემოკრატიულ რესპუბლიკად“. კერძოდ, სესია ადგენდა: 1. სამხრეთ ოსეთის ავტონომიური ოლქი გარდაიქმნას სამხრეთ ოსეთის საბჭოთა დემოკრატიულ რესპუბლიკად; 2. ეთხოვოს სსრკ უმაღლეს საბჭოს სამხრეთ ოსეთის მიღება სსრკ-ში ფედერაციის დამოუკიდებელ სუბიექტად; 3. ეთხოვოს სსრკ რესპუბლიკებს სამხრეთ ოსეთთან მეგობრობის, ურთიერთთანამშრომლობისა და უერთიერთდახმარების ხელშეკრულების გაფორმება.      ამგვარად, სამხრეთ ოსეთის სახალხო დეპუტატთა საბჭომ ცალმხრივად (არ ჰქონდა რა სათანადო კომპეტენცია სსრკ კონსტიტუციის ფარგლებში) მიიღო გადაწყვეტლება საქართველოს შემადგენლობიდან ფაქტობრივი გასვლის შესახებ. ეს დადგენილება საქართველოს სსრ უზენაესი საბჭოს პრეზიდიუმმა გააუქმა 1990 წლის 21 სექტემბერს. ამ დროს გახშირდა ქართული პუბლიკაციები, რომელთა პათოსი შემდეგი იყო: ოსი სტუმარია საქართველოში.      1990 წლის ოქტომბერში გაზეთ „მამულში“ დაიბეჭდა საარქივო მასალა გაზეთ „თერგიდან“ – ისევ იმის საილუსტრაციოდ, რომ ცხინვალში ოსი სტუმარია, მოსულია, ქართველი კი – ისტორიული მცხოვრები. ციტატა: „ცხინვალისა და მახლობელი სოფლების – დვრისის, ტბეთისა და კვერნეთის ოსებმა საქართველოს ეგზარქოსს მიართვეს თხოვნა ცხინვალში განსაკუთრებული ოსური სამწყსოს გახსნისა და უწმიდესი სინოდის სახსრებიდან ეკლესიის ასაგები თანხების გამოყოფის შესახებ. უკანასკნელ დრომდე ცხინვალი დასახლებული იყო სამი ხალხით – ქართველების, სომხებისა და ებრაელების წარმომადგენლებით. 20-25 წლის წინ აქ ოსთა 3-4 ოჯახზე მეტი არ ცხოვრობდა. დღეს კი ცხინვალში მუდმივ მცხოვრებ ოსთა ოჯახების რაოდენობა 50-ს აჭარბებს. ამდენივეა ვაჭრობითა და სხვა სარეწებით დაკავებული დროებითი მოსახლე. ოსებს ცხინვალი იზიდავს, როგორც ცენტრი“.      ასეთი პათოსი ახასიათებდა პოლიტიკურ ელიტასაც, რომელიც ამ დროისათვის ეროვნული მოძრაობის წარმომადგენლებით დაკომპლექტდა. თუმცა, იყო სხვა, ერთი შეხედვით უფრო ტოლერანტული განცხადებებიც. თუმცა მათი ქვეტექსტი აგრეთვე გამოირჩეოდა ეროვნულ უმცირესობათა მიმართ უნდობლობით, მათში ანტიქართული განწყობების ძიებით, რაც არანაირად არ უწყობდა ხელს ურთიერთნდობის წარმოქმნას, ურთიერთმისაღები კომპრომისების ძიებას. 1990 წლის ოქტომბერი – ზვიად გამსახურდიას გამოსვლა საქართველოს ტელევიზიით. საქართველოს უზენაესი საბჭოს არჩევნების წინ გამსახურდია საუბრობდა საქართველოს დამოუკიდებლობის შესახებ. შემდეგ შეეხო ეროვნული უმცირესობების საკითხსაც: „შემდეგი საკითხი, რომელზეც მრავალ შეკითხვას გვისვამენ, არის ჩვენი დამოკიდებულება არაქართველ მოსახლეობასთან. ჩვენ არაერთხელ განგვიცხადებია, რომ არ მოვითხოვთ არაქართველთა გასახლებას საქართველოდან, როგორც ამას ზოგიერთი მოგვაწერს. არ მოვითხოვთ მათ დისკრიმინაციას, დევნას. ჩვენ მოვითხოვთ თანასწორუფლებიანობას. ამჟამად არავისთვის საიდუმლო არაა, რომ ქართველი მოსახლეობა ბევრ რაიონში დისკრიმინირებულია, იჩაგრება. ჩვენ მოვითხოვთ მხოლოდ უფლებათა გათანაბრებას, ქართველთა დისკრიმინაციის შეწყვეტას, ამავე დროს, რასაკვირველია, არაქართველი, ეროვნული უმცირესობების უფლებათა დაკანონებას.“      დაწყებული პროცესი არ წარმართულა დიალოგის გზით. დიალოგის სურვილს მხარეები არ გამოხატავდნენ. საქართველოს ხელისუფლება არც კი განიხილავდა ოსების წინადადებებს. მხარეები თითქოს ერთმანეთის ჯიბრზე და ერთმანეთის წინააღმდეგ მოქმედებდნენ. საქართველოს ხელისუფლება აცხადებდა, რომ განუხრელად დაიცავდა საქართველოში მცხოვრები ყველა ეროვნული უმცირესობის უფლებებს – ამავე დროს კი მიმდინარეობდა ეთნიკური ოსების გათავისუფლება სამსახურებიდან, საცხოვრებელი ადგილებიდან და ბინებიდან მათი გაძევება.      1990 წლის 16 ოქტომბერს ცხინვალში მოიწვიეს ავტონომიური ოლქის საბჭოს მე-15 სესია, რომელმაც დაადასტურა თავისი წინა გადაწყვეტილება („სამხრეთ ოსეთის სუვერენიტეტის შესახებ“ 20 სექტემბერი 1990წ.) და, გარდა ამისა, აირჩია სამხრეთ ოსეთის საბჭოთა დემოკრატიული რესპუბლიკის აღმასრულებელი კომიტეტი და მიიღო დროებითი დებულება სამხრეთ ოსეთის საბჭოთა დემოკრატიული რესპუბლიკის უზენაესი საბჭოსა და სამხრეთ ოსეთის ადგილობრივი საბჭოების არჩევნების შესახებ. არჩევნები დაინიშნა 1990 წლის 2 დეკემბრისთვის. გარდა ამისა, სესიამ დაამტკიცა 1990 წლის 20 სექტემბრის მე-14 სესიაზე მიღებული გადაწყვეტილება „სამხრეთ ოსეთის ავტონომიური ოლქის საბჭოთა სოციალისტურ დემოკრატიულ რესპუბლიკად გარდაქმნის შესახებ“. სესიაზე აღინიშნა, რომ ასეთი გადაწყვეტილება მიღებული იყო საბჭოთა სოციალისტური რესპუბლიკების კავშირის კანონმდებლობის შესაბამისად. სესიამ უკანონოდ მიიჩნია სამხრეთ ოსეთის ტერიტორიაზე საქართველოს სსრ უმაღლესი საბჭოს არჩევნების ჩატარება და შესაბამისი საარჩევნო ოლქებისა და უბნების ფუნქციონირება. ეს არჩევნები, რომელიც პირველად საბჭოთა საქართველოს ისტორიაში მრავალპარტიულ ხასიათს ატარებდა, დანიშნული იყო 28 ოქტომბერს.      1990 წლის 28 ოქტომბერს საქართველოში ჩატარდა უზენაესი საბჭოს არჩევნები… ამ არჩევნებს სამხრეთ ოსეთის ავტონომიური ოლქის ეთნიკური ოსი მოქალაქეების უმრავლესობამ ბოიკოტი გამოუცხადა.      1990 წლის 2 ნოემბერს „ლიტერატურული საქართველო“ ბეჭდავს ინტერვიუს საქართველოს გენერალურ პროკურორთან, ვახტანგ რაზმაძესთან, იმის შესახებ, თუ როგორ მიმდინარეობს დამნაშავეთა დასჯა სამხრეთ ოსეთის ავტონომიური ოლქის ტერიტორიაზე.      საქართველოს გენერალური პროკურორი (ე.ი. საქართველოს ხელისუფლება) მნიშვნელოვანი პოლიტიკური მოვლენების ფონზე ირჩევს, რომ ოლქში მიმდინარე პროცესებს მისცეს მართლწესრიგის დარღევის და კრიმინალის კვალიფიკაცია, მაშინ როდესაც ისინი ადმინისტრაციულ რეაგირებას საჭიროებდა.      1990 წლის 2 ნოემბერს ცხინვალში ჟურნალისტები იფიცებიან. ცხინვალის სტამბა არ ბეჭდავს ქართულ გაზეთს. ქართული პრესა იუწყება: „საგანგაშო ცნობა მივიღეთ ცხინვალიდან. იქაურმა კოლეგებმა, გაზეთ „საბჭოთა ოსეთის“ რედაქციის თანამშრომლებმა, შეგვატყობინეს, რომ კანონიერი ხელისუფლების მაგიერ მოქმედი ე.წ. სამხრეთ ოსეთის საბჭოთა დემოკრატიული რესპუბლიკის მთავრობა უგულებელყოფს საქართველოს სსრ უზენაესი საბჭოს ყოველგვარ დადგენილებას სამხრეთ ოსეთის ავტონომიური ოლქის შესახებ. ეს მთავრობა ყოველნაირად ცდილობს, თავისი გავლენის ქვეშ მოაქციოს ცხინვალში მომუშავე ქართველი ჟურნალისტები, დააბეჭდინოს ანტიქართული, მის მიერ მიღებული ორ ერს შორის შუღლის გამღვივებელი დოკუმენტები და მასალები. ასეთმა პოლიტიკამ ნაყოფი გამოიღო. ქართველი მოსახლეობა მტრულად განეწყო „საბჭოთა ოსეთის“ მიმართ. გაზეთი დახურვის პირასაა. საქართველოს კომპარტიის საოლქო კომიტეტისა და სახალხო დეპუტატთა საოლქო საბჭოს ოსურენოვანი გაზეთი „სოვეტ ირისტონი“ და მისი რუსული დუბლი უკვე გამოდის, როგორც საქართველოს კომპარტიის საოლქო კომიტეტისა და „სამხრეთ ოსეთის“ საბჭოთა დემოკრატიული რესპუბლიკის ორგანო. როგორ გავიგოთ ეს? პარტიის საოლქო კომიტეტმა და, ამდენად, საქართველოს კომპარტიამ ცნეს ახლად გამომცხვარი საბჭოთა დემოკრატიული რესპუბლიკა? „საბჭოთა ოსეთის“ რედაქციის მუშაკებმა გადაწყვიტეს, უარი ეთქვათ ყოველგვარ ზემდგომ ორგანოზე, მათ შორის, საქართველოს კომპარტიის საოლქო კომიტეტზე და „საბჭოთა ოსეთის“ ბაზაზე შეექმნათ ახალი, სრულიად დამოუკიდებელი საზოგადოებრივ-პოლიტიკური გაზეთი „ჩვენი სამკვიდრო“ – დევიზით: „სამშობლოს არვის წავართმევთ, ჩვენც ნურვინ შეგვეცილება“. კოლექტივმა განზრახვას ფრთები შეასხა, მაგრამ, როცა საქმე გამოცემაზე მიდგა, საქართველოს გამსახკომის სამხრეთ ოსეთის ავტონომიური ოლქის პოლიგრაფიული გაერთიანების სტამბამ (დირექტორი ა. კავიშოვა) უარი განაცხადა ამ სახელწოდების გაზეთის დაბეჭდვაზე. ნომერი ჩავარდა. აღსანიშნავია, რომ მასში იბეჭდებოდა ქალაქ ცხინვალისა და ცხინვალის რაიონში ჩატარებული საქართველოს უზენაესი საბჭოს არჩევნების შედეგები. სამაჩაბლოს ქართველობა ამ ინფორმაციის გარეშე დარჩა, სამაგიეროდ, იმავე ღამით სტამბაში დაიბეჭდა „ადამონ ნიხასის“ არარეგისტრირებული გაზეთი – „ირონ გაზეთი“. ცხინვალელი ქართველი ჟურნალისტები შეძრა ამ უკანონობამ, დისკრიმინაციამ და პროფესიული ღირსების გათელვამ. პროტესტის ნიშნად გაფიცვა გამოაცხადეს. ქართულენოვანი გაზეთი პირველი ნოემბრიდან აღარ გამოვა. 5 ნოემბერს კვლავ დავუკავშირდით ცხინვალს. „ჩვენი სამკვიდროს“ – ყოფილი „საბჭოთა ოსეთის“ რედაქტორის მოვალეობის შემსრულებელმა ვასილ საბანაძემ შეგვატყობინა, რომ რედაქციის თანამშრომლებს გადაწყვეტილი აქვთ, გაფიცვა გააგრძელონ მანამ, სანამ სამართლიანობა არ აღდგება“.      1990 წლის 22 ნოემბერს საქართველოს რესპუბლიკის ახლადარჩეულმა უზენაესმა საბჭომ გააუქმა სამხრეთ ოსეთის ავტონომიური ოლქის სახალხო დეპუტათა საბჭოს 1990 წლის 20 სექტემბრის გადაწყვეტილება ავტონომიური ოლქის ე.წ. „სამხრეთ ოსეთის საბჭოთა დემოკრატიულ რესპუბლიკად“ გარდაქმნის შესახებ და, აქედან გამომდინარე, მის მიერ მიღებული ყველა გადაწყვეტილება, მათ შორის 1990 წლის 2 დეკემბრისთვის არჩევნების დანიშვნისა და ჩატარების შესახებ. საქართველოს უზენაესმა საბჭომ მიმართა „სამხრეთ ოსეთის ავტონომიური ოლქის“ ტერიტორიაზე მაცხოვრებელ ყველა მოქალაქეს, განსაკუთრებით ოსი ეროვნების მოქალაქეებ, მიეცათ სწორი შეფასება სეპარატისტთა სახიფათო მოქმედებებისათვის, რომელსაც შესაძლოა მოჰყოლოდა საერთო დესტაბილიზაცია და მძიმე, გაუთვალისწინებელი შედეგები.      1990 წლის 28 ნოემბერი – სამხრეთ ოსეთის საბჭოთა დემოკრატიული რესპუბლიკის სახალხო დეპუტატთა საბჭოს მე-16(2) სესიამ მიიღო გადაწყვეტილება სამხრეთ ოსეთის საბჭოთა დემოკრატიულ რესპუბლიკას გადაერქვას სახელი და ეწოდოს სამხრეთ ოსეთის საბჭოთა რესპუბლიკა15. ამოღებულია სიტყვა „დემოკრატიული“. გადაწყვეტილებას ხელს აწერს ტ. კულუმბეგოვი როგორც სამხრეთ ოსეთის საბჭოთა რესპუბლიკის სახალხო დეპუტატთა საბჭოს აღმასკომის თავმჯდომარე. იმავე სესიაზე ეთხოვა საბჭოთა კავშირის უზენაეს საბჭოს, ეცნო „სამხრეთ ოსეთის“ საბჭოთა რესპუბლიკა საბჭოთა ფედერაციის სუბიექტად. სესიამ სამხრეთ ოსეთის საბჭოთა რესპუბლიკის უმაღლესი საბჭოს არჩევნები 9 დეკემბრისათვის დანიშნა. 1990 წლის 9 დეკემბერს სამხრეთ ოსეთში ჩატარდა შესაბამისი არჩევნები. ცხინვალის ოფიციალური ინფორმაციით, არჩევნებში მონაწილეობა მიიღო მოსახლეობის 71%.      1990 წლის მიწურულს დადგენილებების ომი, რომელსაც, თანდათან „ცხელი ომის“ მზარდი ნიშნებიც ახლდა თან, კულმინაციას აღწევს. 1990 წლის 11 დეკემბერს საქართველოს უზენაესი საბჭოს მიერ მიღებულ იქნა კანონი, რომლითაც საქართველოს რესპუბლიკის კონსტიტუციის 104-ე მუხლის მე-3 და მე-11 პუნქტების შესაბამისად საქართველოს რესპუბლიკის უზენაესმა საბჭომ გააუქმა სამხრეთ ოსეთის ავტონომიური ოლქი. მასთან ერთად გააუქმა სამხრეთ ოსეთის ავტონომიური ოლქის სახალხო დეპუტატთა საბჭო, მისი აღმასრულებელი და განმკარგულებელი ორგანო – კომიტეტი და ოლქის სხვა სახელმწიფო ორგანოები. გარდა ამისა ცნობილ იქნა ბათილად და იურიდიული ძალის არმქონედ ე. წ. „სამხრეთ ოსეთის საბჭოთა რესპუბლიკის“ უმაღლესი საბჭოს 1990 წლის 9 დეკემბრის არჩევნები და მისი შედეგები.      ამ კანონში აღინიშნებოდა, რომ სამხრეთ ოსეთის სეპარატისტული ძალები ცდილობენ საქართველოს ჩამოაცილონ მისი ისტორიული, გაუსხვისებელი ნაწილი. სამხრეთ ოსეთის ავტონომიის გაუქმების მიზეზებად კი მოხმობილი იყო შემდეგი არგუმენტები: 1) 1922 წელს სამხრეთ ოსეთის ავტონომია შეიქმნა მკვიდრი ქართველი მოსახლეობის ნების საწინააღმდეგოდ და საქართველოს ინტერესთა საზიანოდ; 2) ოს ხალხს აქვს საკუთარი სახელმწიფოებრიობა სსრკ-ს ტერიტორიაზე; 3) სამხრეთ ოსეთში საქართველოში მაცხოვრებელ ოსთა მხოლოდ მცირე ნაწილი ცხოვრობს.      იმავე დღეს საქართველოს უზენაესმა საბჭომ საგანგებო მდგომარეობა გამოაცხადა ყოფილი ავტონომიური ოლქის ტერიტორიაზე და მიიღო „კანონი საგანგებო წესების შესახებ“17. შესაბამისი შესწორება შეიტანეს საქართველოს რესპუბლიკის კონსტიტუციაში.      1990 წლის 14 დეკემბერს საქართველოს ეროვნული კონგრესის პრეზიდიუმი, რომელიც ოპოზიციაში იმყოფებოდა ზვიად გამსახურდიას ხელისუფლებასთან, აკეთებს განცხადებას, სადაც ნათქვამია, რომ „საქართველოს უზენაესი საბჭოს გადაწყვეტილება, მიუხედავად მისი სამართლიანობისა, ამ მომენტისთვის არის გაუმართლებელი“.      აღნიშნული პოლიტიკური ორგანო, კონგრესი, ერთადერთი არ იყო საქართველოში, რომელსაც აფიქრებდა უზენაესი საბჭოს გადაწყეტილების მართებულობა. ამ კანონის წინააღმდეგ უზენაესი საბჭოს რამდენიმე დეპუტატმაც აღიმაღლა ხმა. მაგრამ მთლიანობაში, სამხრეთ ოსეთის ავტონომიის, მეტიც, ამგვარი სახელწოდების წაშლა საქართველოს პოლიტიკური რუკიდან ასახავდა ქართველებში დომინირებულ განწყობას. ეს განწყობა შეიძლება დახასიათდეს როგორც ნაციონალისტური. თავად უზენაესი საბჭოს მიერ მიღებული კანონის რიგი პასაჟებიც დაღდასმული იყო უფრო ემოციური ნაციონალიზმით, ვიდრე პოლიტიკური და, განსაკუთრებით, სამართლებრივი კორექტულობით. ამდენად, ეს კანონი და „ლიტერატურულ საქართველოსა“ თუ სხვა გაზეთებში გამოქვეყნებული პუბლიცისტიკა დიდად არ განსხვავდებოდა ერთმანეთისაგან. სხვაგვარად ძნელი შესაფასებელია ავტონომიის გაუქმების ზემოხსენებული არგუმენტები: სათუოა სამართლებრივი ლოგიკა არგუმენტისა, რომ რადგან რომელიმე ხალხს სადმე აქვს სახელმწიფოებრიობა, სხვა ქვეყნის ტერიტორიაზე მის კომპაქტურად მოსახლე ნაწილს ავტონომია არ შეიძლება ჰქონდეს. ასევე გაუგებარია სამართლებრივი ვალიდურობა არგუმენტისა, რომ ათეული წლების წინ სამხრეთ ოსეთის ავტონომია შეიქმნა ქართველი მოსახლეობის ნების საწინააღმდეგოდ და საქართველოს საზიანოდ. ასეთი არგუმენტით ოპერირებას, სულ მცირე, სპეციალური კომისიის შექმნა და საკითხის სერიოზული კვლევა და განსჯა ესაჭიროებოდა.      ფაქტია, რომ სამხრეთ ოსეთის ლიდერთა გადაწყვეტილებები ადექვატური და სამართლებრივად გამართული არ იყო, მაგრამ თბილისის, კერძოდ კი გამსახურდიას ხელისუფლების პასუხი ასევე სრულიად არაპროპორციულად უნდა შეფასდეს. ყოველივე ამას ვერაფერი, გარდა კონფლიტის შემდგომი ესკალაციისა, ვერ მოჰყვებოდა.

→ ინფორმაციის წყარო: <https://www.militarium.org/qartul-osuri-konfliktis-analizi/>